Hrafns saga Sveinbjarnarsonar í minningarfyrirlestri Snorrastofa hefur um árabil minnst dánardægurs Snorra Sturlusonar með minningarfyrirlestri og að þessu sinni er boðið til fyrirlesturs dr. Úlfars Bragasonar um Hrafns sögu Sveinbjarnarsonar . Hann verður haldinn í Snorrastofu á morgun , þriðjudaginn 24. september , og hefst kl. 20:30 . Í ár eru liðin 800 ár síðan höfðinginn Hrafn Sveinbjarnarson var tekinn af lífi á Eyri við Arnarfjörð . Hrafns saga Sveinbjarnarsonar er ævisaga hans , rituð um 1250 . Sagan er ein samtíðarsagna , varðveitt bæði sérstök og sem hluti af Sturlungu . Í erindi sínu mun Úlfar Bragason ræða samsetningu sögunnar , þá mynd sem sagan gefur af Hrafni og þær breytingar sem höfundur Sturlungu gerði á sögunni þegar hann skeytti henni við aðrar sögur í samsteypu sinni . Úlfar Bragason er rannsóknarprófessor við Stofnun Árna Magnússonar í íslenskum fræðum . Áður var hann forstöðumaður Stofnunar Sigurðar Nordals 1988 – 2006 . Hann var gistikennari í norrænum fræðum við University of Chicago 1886 – 1987 . Úlfar lauk doktorsprófi frá Kaliforníuháskóla í Berkeley árið 1986 . Doktorsritgerð hans fjallaði um frásagnarfræði Sturlungu . Hann hefur haldið fyrirlestra um Sturlunga sögu víða , bæði heima og erlendis , og birt fjölda greina um sagnasamsteypuna og sögur hennar . Árið 2010 kom út hjá Háskólaútgáfunni bók hans : Ætt og saga : Um frásagnarfræði Sturlungu eða Íslendinga sögu hinnar miklu .